**Comprensió Lectora i exemple d’expressió escrita**

Estimats alumnes de la classe de tercer:

Sóc en Sergi Parés, el vostre tutor. Us faig aquest escrit per ajudar-vos a fer la propera activitat d’expressió escrita. De passada també pretenc comentar-vos com em sento i com mato l’avorriment aquests dies tancat a casa.

La veritat és que parlar de com em sento és molt difícil, doncs és una cosa que canvia en funció del moment. Principalment podria dir-vos que estic avorrit i que tinc moltes ganes de sortir a la natura o a fer un cafè amb els amics. Però deixant de banda l’avorriment hi ha dies que estic molt motivat, em poso content quan preparo activitats per vosaltres. M’emociona veure la casa neta i endreçada. Per altra banda m’atabalo molt, quan tinc un allau de correus per respondre, m’estresso quan haig de compartir l’ordinador amb les meves filles. Hi ha moments en que em faig un fart de riure i d’altres que m’enfilo per les parets, ja ho veieu, de tot una mica.

A casa procuro sobretot mantenir-me actiu. Estic fent espai, endreçant armaris i fent neteja de coses, pintant alguna paret quan tinc pintura. Cada dia em poso a l’ordinador, faig reunions amb els altres mestres de l’escola, amb vosaltres, responc els vostres correus, preparo activitats i faig un curs per aprendre nous recursos digitals. Cuino moltes receptes, he posat en pràctica alguna de les que m’heu passat. També faig esport: ioga, pilates i exercicis per no perdre nivell d’escalada. Tinc professora de pilates a casa, això és una avantatge.

Bé us he fet cinc cèntims de la meva vida confinada. Espero veure-us ben aviat, és una de les coses que trobo més a faltar.

Sergi Parés

Preguntes:

1. Perquè ha fet aquest escrit en Sergi?
2. Quin sentiment destacaries com el principal que sent en Sergi aquests dies?
3. Quines coses posen nerviós en Sergi?
4. Quines activitats fa en Sergi amb l’ordinador?
5. Quins esports practica en Sergi a casa?
6. Quines coses noves aprèn en Sergi?
7. En Sergi té facilitat per fer algun esport en concret? Quin? Per què?